Batu Geliga Mestika Embun

Batu Mestika Geliga Embun (Jawi :باتو مستيک ݢليݢ امبون) adalah merupakan salah satu alat kebesaran negeri Perak yang amat penting dalam istiadat pertabalan Sultan Perak yang berlangsung sejak dari dahulu lagi sehingga ke hari ini. Geliga kebesaran ini merupakan satu azimat yang dipersembahkan oleh Toh Seri Nara di-Raja kepada Duli Yang Maha Mulia Paduka Seri Sultan Perak semasa Istiadat pertabalan. Semasa Almarhum Raja Mudzaffar Shah ditabalkan sebagai Duli Yang Maha Mulia Paduka Seri Sultan Perak yang pertama, di satu tempat yang bernama Tanah Abang pada tahun 1528, Tun Perabu atau dikenali sebagai Tok Puan Puteh (setelah meninggal dunia dipanggil Tok Temong), telah datang ke Istiadat Pertabalan tersebut dengan diiiringi oleh 77 ekor gajah dari Hulu Perak untuk mempersembahkan Mestika Embun ini kepada Sultan.

Azimat ini pernah yang dipersembahkan oleh Toh Seri Nara Diraja iaitu Mohd Shah Nong Chik kepada Sultan Perak ke 35 iaitu Sultan Nazrin Muizzuddin Shah sewaktu Istiadat Tabal Adat di Balairong Seri Istana Iskandariah di Kuala Kangsar.

Kisah pada asalnya Batu Mestika Geliga Embun ini adalah semasa Almarhum Raja Mudzaffar Shah ditabalkan sebagai Duli Yang Maha Mulia Paduka Seri Sultan Perak yang pertama pada tahun 1528 di Tanah Abang yang mana Tok Temong juga hadir ke istiadat tersebut.

 Janji Sultan Perak 
Sebagai balasan pemberian daripada Tok Temong, Almarhum Sultan Mudzaffar Shah telah mengurniakan kepada beliau sebuah Puan Bujur (bekas sirih). Namun kurniaan daripada Almarhum Sultan Mudzaffar Shah kepada Tok Temong kemudian dipersembahkan kembali kepada baginda dan untuk menjadi alat-alat kebesaran negeri.

Tok Temong juga memohon agar baginda Sultan dapat memperkenankan beliau untuk terus memerintah di sebelah kiri mudik Sungai Perak dan meminta agar generasi Sultan Perak selepas ini menghadkan kawasannya di tebing sebelah kanan mudik Sungai Perak.

 Terbatal Janji Sultan 
Permintaan Tok Temong diperkenankan oleh Almarhum Sultan Mudzaffar Shah sehinggalah adat tradisi ini dihentikan semenjak pemerintahan Almarhum Paduka Seri Sultan Idris Shah I, Sultan Perak ke-28 apabila baginda membina sebuah istana di tebing kiri mudik Sungai Perak.

 Rujukan